ທ່ານ Moore ຊະນະການເລື​ອກຕັ້ງ ສະມາຊິກ​ ສະພາ​ສູງ ຂັ້ນຕົ້ນ​ ລັດອາລາບາມາ
ທ່ານ Moore ອະດີດ​ຜູ້​ພິພາກສາ ​ຫົວ​ອະນຸລັກນິຍົມ​ຈັດ ​ຊະນະທ່ານ Strange ໃນ​ການ​ເລື​ອກຕັ້ງ ສະມາຊິກ​ສະພາ​ສູງຂັ້ນຕົ້ນ ຂອງ​ພັກຣີພັບ​ບລິກັນ ທີ່ລັດອາລາບາມາ.
ໃນລັດອາລາບາມາ ຢູ່ທາງພາກໃຕ້ຂອງສະຫະລັດນັ້ນ ທ່ານ Roy Moore ອະດີດຜູ້ພິ ພາກສາຫົວອະນຸລັກນິຍົມຈັດ ໄດ້ຊະນະສະມາຊິກສະພາສູງ Luther Strange ທີ່ ໄດ້ຮັບການສະໜັບສະໜຸນຈາກປະທານາທິບໍດີ ດໍໂນລທຣໍາ ຢູ່ໃນການເລືອກຕັ້ງຂັ້ນ ຕົ້ນຂອງພັກຣີພັບບລິກກັນ ເພື່ອເຂົ້າໄປເປັນສະມາຊິກສະພາສູງຂອງສະຫະລັດ ການແຂ່ງຂັນ ຊຶ່ງຕາມປົກກະຕິແລ້ວ ຈະບໍ່ໄດ້ຮັບຄວາມສົນໃຈ ຈາກປະຊາຊົນຫລາຍນັ້ນ ກັບກາຍມາເປັນການສູ້ຢັນທາງການເມືອງ ທີ່ຄົນທົ່ວປະເທດໄດ້ເຝົ້າຕິດຕາມເບິ່ງຢ່າງໃກ້ຊິດ ຍ້ອນວ່າມີການສະໜັບສະໜຸນຢ່າງແຂັງແກ່ນຂອງທ່ານທຣໍາຕໍ່ທ່ານ Strange ເພື່ອຕໍ່ສູ້ກັບທ່ານ Moore ທີ່ໄດ້ຮັບການສະໜັບສະໜຸນ ຈາກທ່ານ Steve Bannon ອະດີດຫົວໜ້າ ວາງຍຸດທະສາດຂອງປະທານາທິບໍດີນັ້ນ ຕາມຜົນການລົງຄະແນນສຽງອອກມາໃນຕອນເດິກຂອງວັນອັງຄານວານນີ້, ທ່ານ Moore ຊະນະທ່ານ Strange ຢ່າງງາມໆ ໂດຍທີ່ມີຄະແນນນໍາໜ້າ 10 ເປີເຊັນ ທ່ານ Strange ເປັນສະມາຊິກສະພາສູງໄດ້ພຽງສອງສາມເດືອນເທົ່ານັ້ນ ທ່ານໄດ້ຖືກ ແຕ່ງຕັງໃຫ້ໄປຮັບໜ້າທີ່ຊົ່ວຄາວ ໃນສະພາສູງຂອງລັດອາລາບາມາ ທີ່ເປົ່າຫວ່າງພາຍ ຫລັງທີ່ອະດີດສະມາຊິກສະພາສູງ Jeff Sessions ໄດ້ລາອອກເພື່ອໄປຮັບຕໍາແໜ່ງ ເປັນລັດຖະມົນຕີກະຊວງຍຸຕິທໍາ ຕາມການເລືອກຂອງທ່ານທຣໍາ ຜູ້ໄດ້ຮັບໄຊຊະນະໃນການເລືອກຕັ້ງພິເສດໃນວັນອັງຄານວານນີ້ ຈະໄດ້ໄປແຂ່ງຂັນກັບ ທ່ານ Doug Jones ທີ່ມາຈາກພັກເດໂມແຄຣັດໃນເດືອນທັນວາຈະມາເຖິງນີ້ ເພື່ອ ເຂົ້າໄປນັ່ງຢູ່ບ່ອນນັ່ງເກົ່າຂອງທ່ານ Sessions ຈົນຮອດປີ 2020 ການລົງຄະແນນສຽງໃນວັນອັງຄານວານນີ້ ແມ່ນເປັນການລົງຄະແນນຮອບສອງ ຫລືການເລືອກຕັ້ງຮອບຕັດສິນຊີ້ຂາດຂອງພັກຣີພັບບລິກກັນ ທ່ານ Moore ໄດ້ຄະແນນນໍາໜ້າທ່ານ Strange ຢູ່ໃນການລົງຄະແນນສຽງເລືອກຕັ້ງຮອບທໍາອິດ ຕອນທີ່ມີຫລາຍຄົນເຂົ້າແຂ່ງຂັນນັ້ນ, ເພາະສະນັ້ນ ຕ້ອງໄດ້ມີການເລືອກຕັ້ງຮອບຕັດສິນຊີ້ຂາດ ສໍາລັບຜູ້ສະໝັກເລືອກຕັ້ງສອງຄົນ ທີ່ໄດ້ຮັບຄະແນນສູງສຸດນີ້ ທ່ານ Strange ທີ່ທ່ານທຣໍາເອີ້ນວ່າ "Big Luther," ຫລື “Luther ທີ່ຍິ່ງໃຫຍ່” ທີ່ສູງ 205 ຊັງຕີແມັດ ຫລື 2 ແມັດ 5 ເຊັນ ຖືວ່າເປັນຜູ້ສະໝັກເລືອກຕັ້ງຈາກພັກຣີພັບບລິກກັນ ທີ່ມີພື້ນຖານດີ ໃນການກ່າວຄໍາປາໄສໃນຄືນກ່ອນການເລືອກຕັ້ງນັ້ນ ຮອງປະທານາທິບໍດີ Mike Pence ໄດ້ຍົກຍ້ອງທ່ານ Strange ວ່າເປັນ "ເພື່ອນທີ່ແທ້ຈິງ" ຂອງຄະນະລັດຖະ ບານຂອງທ່ານທຣໍາ ແລະເປັນ "ນັກຫົວອະນຸລັກນິຍົມອັນແທ້ຈິງ " ແຕ່ວ່າການຢັ່ງຫາງສຽງຂອງຜູ້ປ່ອນບັດ ສະແດງໃຫ້ເຫັນວ່າ ທ່ານ Strange ໄດ້ຄະແນນໜ້ອຍກວ່າທ່ານ Moore ຜູ້ທີ່ຮູ້ກັນດີທີ່ສຸດວ່າ ມີນະໂຍບາຍຂວາຈັດ ທີ່ເປັນເລື່ອງການຖົກຖຽງກັນຢູ່ນັ້ນ ມາໂດຍຕະຫລອດ ອະດີດຫົວໜ້າພະແນກຍຸຕິທໍາຂອງລັດອາລາບາມາທ່ານນີ້ ໄດ້ຖືກປົດອອກຈາກຕໍາແໜ່ງສອງຄັ້ງ ຍ້ອນບໍ່ປະຕິບັດຕາມຄໍາສັ່ງຂອງສານ ແລະບໍ່ຍອມເອົາປ້າຍທີ່ຂວັດບັນຍັດສິບຂໍ້ ຂອງພະຄໍາພີໄບເບີ ອອກຈາກຫ້ອງການສານຂອງທ່ານ